РЕШЕНИЕ ЗА ИЗПЪЛНЕНИЕ НА КОМИСИЯТА
от 19 март 2014 година
относно приемането на многогодишната работна програма LIFE за периода 2014-2017 г.
(текст от значение за ЕИП)
(2014/203/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1293/2013 на Европейския парламент и на Съвета от 11 декември 2013 година за създаване на Програма за околната среда и действията по климата (LIFE) и за отмяна на Регламент (ЕО) № 614/2007 (1), и по-специално член 24, параграф 1 от него,
като има предвид, че:
(1)
С цел да гарантира прилагането на програмата LIFE, необходимо е да се приеме многогодишна работна програма за периода 2014-2017 г.
(2)
За да се създаде рамка за изпълнението на двете подпрограми на LIFE, многогодишната работна програма за периода 2014-2017 г. следва да посочва индикативното разпределение на средствата между приоритетните области и видове финансиране, темите на проектите, осъществяващи тематичните приоритети, определени в приложение III към Регламент (ЕС) № 1293/2013, техническата методология за подбор на проекти, критериите за предоставянето на безвъзмездни средства и ориентировъчните графици за поканите за представяне на предложения.
(3)
Многогодишната работна програма за периода 2014-2017 г. следва да съдържа и качествените и количествените резултати, показателите и целите за всяка приоритетна област и всеки вид проект, в съответствие с показателите за изпълнение и конкретните цели за всяка приоритетна област, с оглед улесняване на оценката на резултатите и въздействието на програмата. Въз основа на предварителните оценки Комисията определи два нови финансови инструмента като подходящи за финансиране на проекти, в съответствие с член 17, параграф 4 от Регламент (ЕС) № 1293/2013.
(4)
Тези финансови инструменти следва да бъдат изпитани в рамките на многогодишната работна програма, за да докажат значителния си потенциал за привличане на финансиране от страна на инвеститорите в областта на биологичното разнообразие и смекчаване на изменението на климата и адаптиране към неговите последици, като по този начин се съсредоточат върху съществуващите финансови пречки пред осъществяването на проекти в тези области.
(5)
Въз основа на положителния опит с други финансови инструменти, управлявани от Европейската инвестиционна банка (ЕИБ), както и географския обхват на ЕИБ, който ѝ дава възможност да достига потенциални бенефициери в целия Съюз, прилагането на Инструмента за финансиране на природен капитал и на Инструмента за частно финансиране за енергийна ефективност, финансирани чрез вноски от програма LIFE, следва да бъде поверено на тази институция.
(6)
За да се гарантира ефикасното изпълнение на многогодишната работна програма и тъй като Регламент (ЕС) № 1293/2013 се прилага от 1 януари 2014 г., настоящото решение следва да се прилага, считано от датата на неговото приемане.
(7)
Мерките, предвидени в настоящото решение, са в съответствие със становището на Комитета за Програма LIFE за околната среда и действията по климата, създаден по силата на член 30 от Регламент (ЕС) № 1293/2013,
ПРИЕ НАСТОЯЩОТО РЕШЕНИЕ:
Член 1
Многогодишната работна програма
Приема се многогодишната работна програма LIFE за периода 2014-2017 г., както е представена в приложението.
Член 2
Финансиране на многогодишната работна програма от Съюза
Максималният принос за многогодишната работна програма LIFE за периода 2014-2017 г. се определя на 1 796 242 000 EUR и се използва за финансиране на съответните подпрограми и приоритетни области, както следва:
1)
Обща сума в размер на 1 347 074 499 EUR за подпрограмата за околната среда, които се разпределят, както следва:
а)
495 845 763 EUR за приоритетна област „Околна среда и ресурсна ефективност“;
б)
610 068 900 EUR за приоритетна област „Природа и биологично разнообразие“;
в)
162 999 836 EUR за приоритетна област „Управление и информация, свързани с околната среда“;
г)
78 160 000 EUR за разходи за свързани помощни дейности.
2)
Обща сума в размер на 449 167 501 EUR за подпрограмата за действия във връзка с климата, които се разпределят, както следва:
а)
193 559 591 EUR за приоритетна област „Смекчаване на последиците от изменението на климата“;
б)
190 389 591 EUR за приоритетна област „Адаптиране към изменението на климата“;
в)
47 588 319 EUR за приоритетна област „Управление и информация, свързани с околната среда“;
г)
17 630 000 EUR за разходи за свързани помощни дейности.
Член 3
Финансови инструменти
1) Следните финансови инструменти, както са описани в приложението, получават финансиране съгласно член 17, параграф 1 от Регламент (ЕС) № 1293/2013:
а)
Инструмент за частно финансиране за енергийна ефективност;
б)
Инструмент за финансиране на природен капитал.
2) Изпълнението на финансирането на Инструмента за частно финансиране за енергийна ефективност и Инструмента за финансиране на природен капитал се възлага на Европейската инвестиционна банка.
Член 4
Влизане в сила
Настоящото решение влиза в сила на първия ден след деня на публикуването му в Официален вестник на Европейския съюз.
То се прилага от 19 март 2014 г.
Съставено в Брюксел на 19 март 2014 година.